Nariadenie Komisie (ES) č. 673/2003
zo 14. apríla 2003,
ktorým sa menia a dopĺňajú nariadenia (ES) č. 1143/98, (ES) č. 1279/98, (ES) č. 1128/1999, (ES) č. 1247/1999 a (ES) č. 140/2003 o určitých colných kvótach pre výrobky z hovädzieho a teľacieho mäsa z Poľska
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1254/1999 zo 17. mája 1999 o spoločnej organizácii trhu s hovädzím a teľacím mäsom [1], naposledy zmenené a doplnené nariadením Komisie (ES) č. 2345/2001 [2], najmä na jeho článok 32 ods. 1,
keďže:
(1) Protokol schválený rozhodnutím Rady 2003/263/ES z 27. marca 2003 o uzatvorení protokolu, ktorým sa upravujú obchodné aspekty Európskej dohody o založení asociácie medzi Európskymi spoločenstvami a ich členskými štátmi na jednej strane a Poľskou republikou na druhej strane pri zohľadnení výsledku rokovaní medzi zmluvnými stranami o nových vzájomných poľnohospodárskych koncesiách [3], ustanovuje nové koncesie pre dovoz určitých výrobkov z hovädzieho a teľacieho mäsa patriacich pod colné kvóty otvorené uvedenou dohodou. Uplatňujú sa od 1. apríla 2003.
(2) Nariadenie Komisie (ES) č. 1143/98 z 2. júna 1998, ktoré ustanovuje podrobné pravidlá pre colnú kvótu pre kravy a jalovice určitých horských chovov s pôvodom v rôznych tretích krajinách, okrem zvierat určených na zabitie, ktorým sa mení a dopĺňa nariadenie (ES) č. 1012/98 [4], naposledy zmenené a doplnené nariadením (ES)1096/2001 [5], nariadenie Komisie (ES) č. 1279/98 z 19. júna 1998, ktorým sa ustanovujú podrobné pravidlá pre uplatňovanie colných kvót pre hovädzie a teľacie mäso ustanovených v nariadeniach Rady (ES) č. 2290/2000, (ES) č. 2433/2000, (ES) č. 2434/2000, (ES) č. 2851/2000 a (ES) č. 1408/2002 a rozhodnutí Rady 2003/18/ES pre Bulharsko, Českú republiku, Slovensko, Rumunsko, Poľskú republiku a Maďarskú republiku [6], naposledy zmenené a doplnené nariadením (ES) č. 529/2003 [7], nariadenie Komisie (ES) č. 1128/1999 z 28. mája 1999, ktoré ustanovuje podrobné pravidlá uplatňovania colnej kvóty pre teľatá s hmotnosťou nie viac ako 80 kilogramov s pôvodom v určitých tretích krajinách [8], naposledy zmenené a doplnené nariadením (ES) č. 529/2003, nariadenie Komisie (ES) 1247/1999 z 16. júna 1999, ktorým sa ustanovujú podrobné pravidlá uplatňovania colnej kvóty pre živé hovädzie zvieratá s hmotnosťou od 80 do 300 kilogramov s pôvodom v určitých tretích krajinách [9], naposledy zmenené a doplnené nariadením (ES) č. 529/2003, a nariadenie Komisie (ES) č. 140/2003 z 27. januára 2003, ktoré určuje percento množstiev, ktoré môžu byť povolené v súvislosti so žiadosťami o dovozné licencie podanými v januári 2003 pod colnými kvótami pre hovädzie a teľacie mäso ustanovenými v nariadení (ES) č. 1279/98 pre Poľskú republiku, Maďarskú republiku, Českú republiku, Slovensko, Bulharsko a Rumunsko [10], naposledy zmenené nariadením (ES) č. 529/2003, sa preto majú zmeniť a doplniť s účinnosťou od 1. apríla 2003.
(3) Opatrenia ustanovené v tomto nariadení sú v súlade so stanoviskom Riadiaceho výboru pre hovädzie a teľacie mäso,
PRIJALA TOTO NARIADENIE:
Článok 1
V článku 1 ods. 1 nariadenia (ES) č. 1143/98 sa tabuľka nahrádza nasledujúcou tabuľkou:
"Poradové číslo | Číselný znak KN | Opis | Objem kvóty (hlava) | Colná sadzba |
09.4563 | ex01029005ex01029029ex01029049ex01029059ex01029069 | Kravy a teľatá, iné ako jatočné nasledujúcich horských chovov: sivé, hnedé, žlté, strakaté, Simmental a Pinzgau | 7000 | 6 % ad valore |
Článok 2
Nariadenie (ES) č. 1279/98 sa mení a dopĺňa takto:
1. nadpis sa nahrádza takto:
"Nariadenie Komisie (ES) č. 1279/98 z 19. júna 1998, ktorým sa ustanovujú podrobné pravidlá uplatňovania colných kvót pre hovädzie a teľacie mäso ustanovených v nariadeniach Rady (ES) č. 2290/200, (ES) č. 2433/2000, (ES) č. 2434/2000 a (ES) č. 1408/2002 a rozhodnutiach Rady 2003/18/ES a 2003/263/ES pre Bulharsko, Českú republiku, Slovensko, Maďarsko, Rumunsko a Poľsko.";
2. prvý odsek článku 1 sa nahrádza takto:
"Dovozné licencie musia byť predložené pre dovozy výrobkov uvedených v prílohe I k tomuto nariadeniu, ktoré patria pod kvóty ustanovené v nariadeniach Rady (ES) č. 2290/2000 [13], (ES) č. 2433/2000 [14], (ES) č. 2434/2000 [15] a (ES) č. 1408/2002 [16] a rozhodnutiach Rady 2003/18/ES [17] a 2003/263/ES [18], do spoločenstva.";
3. v článku 3 ods. 1 sa druhý pododsek nahrádza takto:
"Skupina výrobkov v zmysle bodu c) znamená:
- buď výrobky patriace pod číselné znaky KN 0201 alebo 0202 s pôvodom v jednej z krajín uvedených v prílohe I,
- alebo výrobky patriace pod číselné znaky KN 02061095, 02062991, 02102010, 02102090, 02109951, 02109959 alebo 02109990 s pôvodom v Maďarsku,
- alebo výrobky patriace pod číselné znaky KN 02061095, 02062991, 021020 alebo 02109951 s pôvodom v Rumunsku,
- alebo výrobky patriace pod číselný znak KN 16025010 s pôvodom v Poľsku,
- alebo výrobky patriace pod číselný znak KN 160250 s pôvodom v Rumunsku.";
4. príloha I sa nahrádza znením v prílohe k tomuto nariadeniu.
Článok 3
Článok 2 ods. 2 nariadenia (ES) č. 1128/1999 sa nahrádza takto:
"2. Pre množstvo uvedené v odseku 1 sa colná sadzba:
- zníži o 80 % pre zvieratá s pôvodom v Českej republike, Slovensku, Bulharsku, Estónsku, Lotyšsku a Litve,
- zníži o 90 % pre zvieratá s pôvodom v Maďarsku a Rumunsku,
- zrušuje pre zvieratá s pôvodom v Poľsku."
Článok 4
Článok 1 ods. 2 nariadenia (ES) č. 1247/1999 sa nahrádza takto:
"2. Pre množstvo uvedené v odseku 1 sa colná sadzba:
- zníži o 80 % pre zvieratá s pôvodom v Českej republike, Slovensku, Bulharsku, Estónsku, Lotyšsku a Litve,
- zníži o 90 % pre zvieratá s pôvodom v Maďarsku a Rumunsku,
- zrušuje pre zvieratá s pôvodom v Poľsku."
Článok 5
V článku 1 ods. 2 nariadenia (ES) č. 140/2003 sa bod c) nahrádza takto:
"c) 4800 ton pre hovädzie a teľacie mäso patriace pod číselné znaky KN 0201, 0202 a 16025010 s pôvodom v Poľsku."
Článok 6
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Bude sa uplatňovať od 1. apríla 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 14. apríla 2003